BOSNA I HERCEGOVINA

REPUBLIKA SRPSKA 

OSNOVNI SUD U BIJELJINI

Broj: 80 0 Pr 167665 24   Pr

Datum,  29.05.2025 godine 

Osnovni sud u Bijeljini po sudiji Dragoljubu Đuriću, uz učešće Božić Dragice kao zapisničara, rješavajući u prekršajnom postupku protiv okrivljenih DOO „N.H.“ sa sjedištem u B., kao okrivljenog  pravnog lica i M.V. sina … iz P., kao odgovornog lica u pravnom licu, zbog prekršaja  iz člana  59. stav 1. tačka 1.  i stav 2.  a u vezi sa članom 18. i 19. Zakona o hrani, („Službeni glasnik Republike Srpske“ broj: 19/17 ) nakon usmenog pretresa održanog dana  26.05.2025. godine uz prisustvo M.I. – predstavnika  Gradske uprave Grada B.-Odjeljenja za inspekcijske poslove-kao izdavaoca prekršajnih naloga, M.Ž.-predstavnika okrivljenog pravnog lica te M.V., kao odgovornog lica, na osnovu 110, 111,  i 200.. Zakona o prekršajima  Republike Srpske („Službeni glasnik Republike Srpske“ broj: 63/14,110/16,100/17 i 90/23), dana  29.05.2025. godine, donosi 
R J E Š E N J E
  OKRIVLJENI:-DOO „N.H.“ sa sjedištem u B., solvetno,
                            prekršajno kažnjavano, JIB 4404322300008, kao odgovorno  pravno lice
                           -M.V. sin …, rođen
                            26.07.1984.godine u B., nastanjen u P. VSS, oženjen, otac
                            jednog djeteta, srednjeg imovnog stanja, zaposlen, prekršajno kažnjavan, državljanin
                            RS BiH, JMBG 2607984180860, kao odgovorno lice

ODGOVORNI   SU 

Što je dana 04.07.2024.godine u 10:16 časova u L. sa sjedištem u G. koji posluje u sastavu DOO „N.H.“ B.  kao okrivljenog pravnog lica, u kome je M.V. odgovorno lice, radi  kontrole uzet uzorak vode (identifikacioni broj: 677/V) sa točećeg mjesta-česme u kuhinji na fizičko-hemisku i mikrobiološku analizu (osnovni pregled), a što je konstatovano zapisnikom inspektora broj 59/24 od 04.07.2024.godine, za koji je analizom izvršenom od strane Javne zdravstvene ustanove Institut za javno zdravstvo Republike Srpske-Regionalni centar  Z. broj MZ/677/V/07/2024 od 08.07.2024.godine  i stručnim mišljenjem na izvještaj o rezultatima ispitivanja broj 741/24 od 08.07.2024.godine utvrđeno da je zdravstveno neispravan sa aspekta mikrobioloških parametara a obzirom da je utvrđeno prisustvo indikatora fekalnog zagađenja ukupne koliformne bakterije (utvrđena vrijednost je 250 a referentna vrijednost je 0)  a takođe sa aspekta fizičko-hemijskih parametara a obzirom da je utvrđeno da je slobodni rezidualni hlor ispod referentnih vrijednosti (utvrđena vrijednost je 0,09 a referentna vrijednost je 0,1-0,5) – dakle stavili su u promet hranu koja nije bezbjedna a obzirom da ispitivani parametri nisu u granicama referetnih vrijednosti utvrđenih Pravilnikomo zdravstvenoj ispravnosti vode nemijenjene za ljudsko potrošnju („Službeni glasnik Republike Srpske“, broj: 88/17,97/18 i 93/23), čime su počinili prekršaj iz člana  59. stav 1. tačka 1. i stav 2. a u vezi sa članom 18. i 19. Zakona o hrani („Službeni glasnik Republike Srpske“, broj: 19/17).

Sud okrivljenim  na osnovu navedenih  propisa a uz primjenu člana 45. Zakona o prekršajima Republike Srpske, za počinjeni prekršaj  
IZRIČE
 -DOO „N.H.“ B.-novčanu kaznu u iznosu od 3.000,00 (trihiljade) KM.
-M.V. –novčanu kaznu u iznosu od 350,00 (tristotinepedeset) KM
Izrečenu novčanu kaznu okrivljeni su dužni platiti u roku od 15 dana  od dana pravosnažnosti ovog rješenja a u suprotnom biće postupljeno shodno članu 229 do 231. te članu 235. Zakona o prekršajima Republike Srpske tj. novčana kazna će biti evidentirana kao dug u registru a okrivljeni će trpjeti posledice upisa, biće primijenjen postupak prinudne naplate putem nadležne poreske uprave a potom će novčana kazna u odnosu na okrivljeno odgovorno lice biti zamijenjena u kaznu zatvora na taj način što će se za svakih početih 50,00 KM odrediti jedan dan zatvora.
Okrivljeni je shodno članu  99. stav 1. i člana 96. stav 3. Zakona o krivičnom postupku Republike Srpske („Službeni glasnik Republike Srpske“, broj: 53/12 i 91/17), a u vezi sa članom 105. stav 3. Zakona o prekršajima Republike Srpske,  te člana  32. a u vezi sa članom 40. Uredbe o naknadi troškova u krivičnom postupku („Službeni glasnik Republike Srpske“, broj: 17/14),  dužan platiti troškove prekršajnog postupka u paušalnom iznosu od 150,00 (stotinupedeset) KM u roku od 15 dana od dana pravosnažnosti ovog rješenja a u protivnom će, shodno članu  229. do 231. Zakona o prekršajima Republike Srpske, troškovi biti evidenitrani kao dug u registru novčanih kazni, okrivljeni će trpjeti posledice upisa u pomenuti registar  a troškovi će biti naplaćeni u postupku prinudne naplate putem nadležne poreske uprave.    
                                                          O b r a z l o ž e n j e
Gradska uprava Grada B.-Odjeljenje za inspekcijske poslove , prekršanim nalogom broj 003.352.013.1 i broj 003.352.014.0, oba od 06.11.2024.godine  pokrenula je prekršajni postupak protiv okrivljenog pravnog i odgovornog lica, zbog prekršaja navedenih u izreci ovog rješenja.
Okrivljeni su u propisanom roku tj. dana 08.11.2024.godine zatražili sudsko odlučivanje o pomenutim prekršajnim nalozima.

Postupajući po zahtjevu  ovaj Sud je, nakon što je procesnim rješenjem gornji broj od 24.01.2025.godine spoisjo prekršajne postupke protiv okrivljenih u jedinstven prekršajni postupak gornji broj, dana  26.05.2025. godine održao usmeni pretres na kome je predstvnik ovlaštenog organa  ostao pri  prekršajnim nalozima.
Na pomenutom usmenom pretresu okrivljeni su se, nakon što su upozoreni na posledice prihvatanja odgovornosti,  izjasnili da ne prihvataju odgovornost za prekršaj koji im se stavlja na teret. 

U odbrani su saglasno izjavili da  osporavaju odgovornost za prekršaj koji im se stavlja na teret, da smatraju da  je prilikom uzorkovanja odnosno prilikom analize došlo do nekog propusta od strane lica koja su uzorkovala ili pregledala nalaz , odnosno da oprema za uzorkovanje i analizu nije adekvatno baždarena te da bi to potvrdili radili su sledećeg dana nezavisnu  analize  od strane istog tijela tj.  Javne zdravstvene ustanove Institut  za javno zdravstvo  Republike Srpske , koje  su pokazale da analizirani uzorci odgovaraju Pravilniku o zdravstvenoj ispravnosti vode namijenjene za ljudsku upotrebu. 

Obzirom na prednje sud je u dokaznom postupku na prijedlog izdavaoca prekršajnih naloga na usmenom pretresu izveo materialne dokaze tj. uvid i čitanje  izvještaj o uzorku  JZU Institut za javno zdravstvo Republike Srspke-Regionalni centar Z. broj: HHZ/677/V/07/2024 (O086)  od 08.07.2024.godine ,izvještaja o rezultatima mikrobioloških ispitivanja broj: MZ/677/V/07/2024 (O088) od 08.07.2024.godine , stručnog mišljenja na izvještaj o rezultatima ispitivanja broj: 741/24 ( O090) od 08.07.2024.godine, izvještaja o rezultatima fizičko-hemijskih ispitivanja broj: HZ/677/V/07/2024  (O125)  od 05.07.2024.godine , izvještaja o uzorkovanju i rezultatima mjerenja na terenu broj: HHZ/677/V/07/2024 (O270) od 04.07.2024.godine i  zapisnika o izvršenom inspekcijskom pregledu interni broj: 59/2024 od 04.07.2024.godine i interni broj: 64/24 od 15.07.2024.godine.

Takođe na prijedlog okrivljenih na usmenom pretresu izvršen je uvid i čitanje izvještaja o uzorku JZU Institut za javno zdravstvo Republike Srspke broj: HH-4234,4235/V/07/2024 (O086) od 15.07.2024.godine, izvještaja o rezultatima fizičko hemijskih ispitvanja broj: H-4234/V i 4235/V/07/2024 ( O108) od 09.07.2024.godine , stručnog mišljenja na izvještaj o rezultatima ispitivanja ID broj: 4234-4235/V (O090) od 15.07.2024.godine  , izvještaja o uzorkovanju i rezultatima mjerenja na teretnu broj: HH-4234-4235/V/07/2024 (O270) od 05.07.2024.godine te izvještaja o rezultatima mikrobioloških ispitivanja serije voda  broj: M-4243/7/2024 (O135) od 09.07.2024.godine.
Razmatrajući izvedene dokaze pojedinačno i u međusobnoj vezi kao i u odnosu na navode optužbe i odbrane, a imajući u vidu činjenični opis prekršaja koji se okrivljenom stavljaju na teret, koji je obavezujući za sud, ovaj sud je utvrdio da su okrivljeni van svake razumne sumnje počinili radnje navedene u izreci te time ostvarili obilježje prekršaja iz člana 59. stav 1. tačka 1. i stav 2. a u vezi sa članom 18. i 19. Zakona o hrani imajući pri tome u vidu da se voda za piće i spravljanje hrane shodno članu 3.Zakona o hrani smatra hranom.
Prednje utvrđenje sud zasniva na izvještaju o uzorku  JZU Institut za javno zdravstvo Republike Srspke-Regionalni centar Z. broj: HHZ/677/V/07/2024 (O086)  od 08.07.2024.godine, u kojem je evidentiran identifikacioni broj uzorka 677V ,izvještaju o rezultatima mikrobioloških ispitivanja pomenutog uzorka broj: MZ/677/V/07/2024 (O088) od 08.07.2024.godine, kojim je utvrđeno prisustvo indikatora fekalnog zagađenja ukupne koliformne bakterije (utvrđena vrijednost je 250 a referentna vrijednost je 0)  , stručnom mišljenju na izvještaj o rezultatima ispitivanja broj: 741/24 ( O090) od 08.07.2024.godine,kojim je utvrđeno da je uzeti uzorak vode namijenjene za ljudsku potrošnju zdravstveno neispravan sa aspekta mikrobioloških parametara a obzirom da je utvrđeno prisustvo indikatora fekalnog zagađenja te da se ne može koristiti za piće i izvještaju o uzorkovanju i rezultatima mjerenja na terenu broj: HHZ/677/V/07/2024 (O270) od 04.07.2024.godine,kojim je utvrđeno da je slobodni rezidualni hlor u vodi ispod referentnih vrijednosti (utvrđena vrijednost je 0,09 a referentna vrijednost je 0,1-0,5) – dakle da ispitivani parametri nisu u granicama referetnih vrijednosti utvrđenih Pravilnikomo zdravstvenoj ispravnosti vode nemijenjene za ljudsko potrošnju a što je konstatovano i u zapisnicima o izvršenom inspekcijskom pregledu interni broj: 59/2024 od 04.07.2024.godine i interni broj: 64/24 od 15.07.2024.godine.

Pri odlučivanju o odgovornosti okrivljenih sud odluku nije mogao zasnovati na nezavisnoj analizi uzorka vode izvršenoj od strane JZU Institut za javno zdravstvo Republike Srpske po nalogu okrivljenih a obzirom da uzorkovanje nije izvršeno u prisustvu postupajućeg inspektora,da je u izvještaju o uzorku broj: HH-4234,4235/V/07/2024 (O086) od 15.07.2024. godine navedeno da je uzorak uzet sa distributivne mreže a ne sa česme u kuhinji ugostiteljskog objekta odakle je uzet uzorak u prisustvu i pod nadzorom inspektora,pri čemu sud ima u vidu da su po nalogu okrivljenih uzeta dva uzorka navedenih brojeva te da okrivljeni nisu na bilo koji način dokazali da je drugi uzorak uzet sa česme u kuhinji niti da se radi o česmi sa koje je uzorak uzet u prisustvu inspektora a obzirom da u kuhinji nesporno postoje čatiri česme.
Prilikom odlučivanja o vrsti i visini sankcije u odnosu na okrivljene ovaj sud je shodno članu 45. Zakona o prekršajima Republike Srpske, cijenio sve okolnosti pod kojima je prekršaj počinjen, naročito uzevši u obzir kao olakšavajuću okolnost na strani okrivljenog odgovornog lica da je porodični  tj.  oženjen i otac  jednog djeteta dok je kao otežavajuću okolnost na strani okrivljenih cijenio to da je  okrivljeno pravno lice do sada trideset četiri  puta prekršajno kažnjavano od čega četiri puta za prekršaje iz istog Zakona a da je odgovorno lice do sada sedam puta prekršajno kažnjavano od čega jednom za prekršaj iz istog Zakona a što je konstatovano uvidom u pretragu izrečenih kazni i zaštitnih mjera za okrivljene, tako da im je, imajući u vidu da okrivljeno pravno lice nema duga u registru novčanih a da odgovorno lice ima duga u pomenutom registru u iznosu od dvjestašezdeset KM (konstatovano uvidom u pomenuti registar)  za počinjene prekršaje izrekao novčane kazne iznad minimalnih propisanih iznosa  kao u izreci (za predmetni prekršaj za pravno lice propisana je novčana kazna u iznosu od 2000,00 do 10.000,00 KM a za odgovorno lice u iznosu od 300,00 do 1500,00 KM), smatrajući da su iste srazmjerne težini počinjenog prekršaja i stepenu odgovornosti okrivljenih  (prekršaj počinili  iz nehata)  te cijeneći da će se njihovim izricanjem postići  svrha kažnjavanja kako sa aspekta generalne tako i sa aspekta specijalne prevencije tj. da će iste uticati na okrivljene da se ubuduće uzdržavaju od činjenja ovakvog  ili sličnog prekršaja.
Odlučujući o troškovima prekršajnog postupka sud je shodno članu 99. stav 1. i član 96. stav 2. tačka e) i stav 3.  Zakona o krivičnom postupku Republike Srpske („Službeni glasnik Republike Srpske“, broj: 53/12 i 91/17), a shodno članu 105. stav 3. Zakona o prekršajima Republike Srpske, utvrdio da isti obuhvataju paušal te je visinu paušala za rad suda na osnovu člana 32. a u vezi sa članom 40. Uredbe o naknadi troškova u krivičnom postupku („Službeni glasnik Republike Srspke“, broj:17/14), koja predviđa paušal u rasponu od 150,00 KM do 2.000,00 KM, odredio u minimalnom iznosu od 150,00 KM, imajući u vidu trajanje i složenost postupka kao i imovno stanje okrivljenog.      

 POUKA O PRAVNOM LIJEKU:

Protiv ovog rješenja može se izjaviti žalba u roku od 8 dana od dana njegovog prijema. Žalba se u dvije kopije predaje ovom sudu. O žalbi odlučuje Okružni sud u Bijeljini.  

                                            
                                                                                                                               SUDIJA 

                                                                                                                        Dragoljub Đurić,s.r.   
